पहली पारी में श्रीलंका 355 पर ऑलआउट, दिन का खेल खत्म होने तक न्यूजीलैंड का स्कोर 162/5
Sri Lanka New Zealand 1st Test Day 2 Match Update; Follow New Zealand vs Sri Lanka Latest News, Cricket Score On Dainik Bhaskar (दैनिक भास्कर)
श्रीलंका और न्यूजीलैंड के बीच दो मैचों की टेस्ट सीरीज का पहला मुकाबला क्राइस्टचर्च में खेला जा रहा है। श्रीलंका ने दूसरे दिन 305/6 के स्कोर से आगे खेलना शुरू किया। टीम 355 रन पर ऑलआउट हो गई। शुक्रवार को दूसरे दिन का खेल समाप्त होने तक न्यूजीलैंड ने 5 विकेट के नुकसान पर 162 रन बना लिए हैं, और वह श्रीलंका से 193 रन पीछे है। न्यूजीलैंड के लिए टॉम लाथम ने सबसे ज्यादा 67 रन बनाए। डेरिल मिचेल 40 और माइकल ब्रेसवेल 9 रन बनाकर नाबाद हैं।
लाथम का अर्धशतक 
न्यूजीलैंड का पहला विकेट 67 रन के स्कोर पर गिर गया था। ओपनर डेवोन कॉनवे 88 गेंदों पर 30 रन बनाकर असिता फर्नान्डो के गेंद पर LBW हो गए। टीम को चार रन के अंदर ही दूसरा झटका लगा। केन विलियमसन 11 गेंदों पर 1 रन बनाकर लाहिरू कुमारा के गेंद पर दिमुथ करुणारत्ने को कैच थमाकर पवेलियन लौट गए। हेनरी निकोलस के रूप में टीम को तीसरा झटका लगा। हेनरी 6 गेंदों पर 2 रन बना कर आउट हो गए। तीन विकेट पर स्कोर महज 76 रन था।
शुरूआती 3 झटके के बाद लाथम ने टीम के लिए बड़ी पारी खेली। उन्होंने 144 गेंदों का सामना कर 67 रन बनाए। श्रीलंका के लिए असिता फर्नान्डो और लाहिरू कुमारा ने 2-2 विकेट लिए, वहीं 1 विकेट कसून रजीथा के हिस्से आया।
श्रीलंका की पहली पारी
इससे पहले न्यूजीलैंड ने टॉस जीतकर पहले फील्डिंग करने का फैसला किया था। श्रीलंका ने पहले बल्लेबाजी करते हुए पहली पारी में 355 रन बनाए। श्रीलंका के लिए कुशल मेंडिस और दिमुथ करुणारत्ने के बीच शतकीय और एंजेलो मैथ्यूज- दिनेश चांदीमल के बीच अर्धशतकीय साझेदारी हुई। श्रीलंका के लिए कुशल मेंडिस ने सबसे ज्यादा 87 रन बनाए। उनके अलावा दिमुथ करुणारत्ने 50, एंजेलो मैथ्यूज 47 और धनंजय डिसिल्वा ने 46 रन की महत्वपूर्ण पारी खेली।
